钦定古今图书集成/明伦汇编/氏族典/第252卷 > 《赠张地官家谱》明·陈鼎
## 钦定古今图书集成/明伦汇编/氏族典/第252卷 > 《赠张地官家谱》明·陈鼎

苍姬辙迹东，声教已不穀。章度日残坠，宗法遂沦没。
功名蔽行周，治散家殊俗。处士张鸣啄，简书空累牍。
情义久乖刺，人心竟何淑。致令同气类，相视秦越属。
悠悠行路态，苦乐异忧戚。取箕立谇语，借锄矜德色。
酒食论气义，诩笑相征逐。豪怨置胸臆，诟怒成反目。
邈邈数百年，抚叹重惭忸。伟哉苏黄门，作谱明氏族。
“油然孝弟生，俾各遂愿欲。怡怡骨肉欢，恳恳恩爱笃。
张公思不群，慷慨继芳躅。媲美赤松翁，勋业远相续。
流长源固深，焰永膏必沃。历世类瓜瓞，遗芳总乔木。
灼灼等亲疏，皎皎叙昭穆。聚会乐天显，提携怀鞠育。
登堂见怡愉，昆弟尽雍睦。忠臣出孝门，绳绳保君禄。
欲睹风俗淳，于焉实卜筑。”

晋陆云《张二侯颂》：“张氏之先，盖少昊氏之苗裔也。其
在《春秋》，晋德方休，而张老延誉，爰暨有汉。文成佐命
于初基，司空扬声于末叶，流长祚远，世不乏侯。”
北周庾信《贺娄公神道碑》：“昔者轩丘命氏，初分兄弟
之姓；若水降居，始建诸侯之国。自是以官为族，因地
为宗，水派枝分，其可知矣。公讳慈，字元达，本姓张，清
河东武城人也。仕于周，张仲为孝友；谋于晋，张彦为
贤臣。韩有开地，则五世强国；赵有孟谈，则三卿不战。”
唐陈子昂《袁州参军李府君妻张氏墓志铭》“昔轩辕
锡嗣，弧矢崇威。畏其神者三百年，得其姓者十四族。
金貂七叶，汉天子之忠臣；鼎足三公，晋武皇之名相。
孤卿玉帛，世有其庸。”

《三辅决录》：张氏得钩，何氏得筭。故《三辅旧语》曰：“何氏
筭，张氏钩，何氏肥，张氏瘦。”言何氏有肥人辄贵，瘦人
辄贱；张氏瘦者辄贵，肥者辄贱。故二族以钩筭知凶
吉，以肥瘦知贵贱。

《南史张裕传》：裕子演、镜、永辩、岱俱知名，时谓之“张氏
五龙。”

《南齐书张稷传》：“稷性疏率，朗悟，有才略，与族兄充、融、
卷等俱知名，时称之曰充、融、卷、稷，是为四张。”

《唐书张文瓘传》：文瓘为宰相，四子：潜为魏州刺史，沛
同州刺史，洽卫尉卿，涉殿中监，父子皆至三品，时谓
“万石张家。”

《张亮传》：亮妻李氏妒悍，私通歌儿，养为子，名慎几。李
好左道，交通巫觋，挠政事。亮为相州，假子公孙节以
谶有“弓长之主，当别都”，亮自以相旧都，弓长其姓，阴
有怪谋。

《张俭传》：“俭历都护府都护，永徽初，加金紫光禄大夫。
兄大师，太仆卿、华州刺史，武功县男。弟延师，左卫大将军，范阳郡公，典羽林兵三十年。兄弟三人，门皆立
戟，时号三戟张家。”

《张九龄传》：九龄有才鉴，吏部试拔萃，典举者常与右
拾遗赵冬曦考次，号称详平。改司勋员外郎。时张说
为宰相，亲重之，与通谱系，常曰：“后出词人之冠也。”
《张燕公集》：李感本姓张，居于清河郡。父元悊，官至安
东大都护长史，与太宗有故，赐姓李氏。

《续文献通考》：开元中，张嵩都护北庭。时沙州黑河有
龙为患，嵩设祭，因射杀之以献。上壮之，诏断龙舌，函
以送嵩，且命子孙世袭沙州刺史。后因号为“龙舌张
氏。”

《唐书张嘉贞传》：嘉贞为中书侍郎、同中书门下平章
事。子延赏，累拜荆南、剑南西川节度使。德宗在奉天，
即拜中书侍郎同中书门下平章事，帝还，诏入秉政。
延赏子弘靖，元和中拜刑部尚书、同中书门下平章
事。先第在东都思顺里，盛丽甲当时，历五世无所增
葺，时号“三相张家”云。

嘉贞弟嘉祐，有干略，方嘉贞为相时，任右金吾卫将
军。昆弟每上朝，轩盖驺导盈闾巷，时号所居坊曰“鸣
珂里。”

《续文献通考》：“周张昭远好学，积书万卷，以楼藏之，号
书楼张家。”

宋张正及子郁，俱为户部郎中，世尚儒学，积书万卷
于楼上，亦号“书楼张家。”

《浙江通志》：“张俭，仙居人。正德进士，为江西佥事。丰城
水溢，亲行视筑，民德之，呼张公堰。调福建建宁道，升
福建参政。持法廉平，有‘一张八闽安’之谣。